Цара диначух цецваьлла, шен накъосташна т1евахара Ахьмад. Т1ома ваьлла говрашка а хиъна, шайн х1усамаш йолчу д1атилира кхо бере. Х1инца царна сагатделла, лаьтта бухара хьала а ваьлла, лаьтташ вара полковник Семенов. Кегийн бераш санна болу х1ара ламарой доггах безабеллера цунна. Нохчашца т1ом бан-м цкъа а вог1ур вацара иза, кестта кхарах къаста дезаран ойла хаьарчира цуьнах, тог1ийчу доьссина дохк санна. Мехкаршна т1аьхьа хьажавеллачу Ахьмадана гора говранча волу къена казак самукъадаьлла, Светланина улло шен дин а х1оттийна, чаболехь говр сецош воьду. Цу шиннен къамел тасаделлера. Амма Эвтархойн Ахьмад тешара оцу исбаьхьачу йо1а шен дош лардийриг хиларх.